Nariadenie Komisie (ES) č. 1175/2003
z 1. júla 2003,
ktorým sa mení a dopĺňajú nariadenie (ES) č. 2805/95 stanovujúce podrobné pravidlá na vykonávanie nariadenia Rady (ES) č. 1493/1999 o obchodovaní s tretími krajinami s výrobkami v sektore vína a nariadenie (ES) č. 883/2001 stanovujúce vývozné náhrady v sektore vína
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1493/1999 zo 17. mája 1999 o spoločnej organizácii trhu s vínom [1], naposledy zmenené a doplnené nariadením (ES) č. 806/2003 [2], najmä na jeho články 63 a 64,
keďže:
(1) Nedávno boli uzatvorené obchodné dohody medzi Európskou úniou a Českou republikou [3] a medzi Európskou úniou a Slovenskou republikou [4] o vytvorení určitých koncesií vo forme colných kvót pre určité poľnohospodárske produkty a celkovú liberalizáciu obchodu s inými poľnohospodárskymi produktmi. Eliminácia náhrad v sektore vína s účinnosťou od 1. júna 2003 je jednou z týchto koncesií.
(2) České a slovenské orgány sa zaviazali, že zabezpečia, aby sa do týchto krajín mohli dovážať len dodávky produktov spoločenstva, pokryté obchodnými dohodami, na ktoré neboli poskytnuté náhrady. Z tohto dôvodu, článok 9 ods. 6 nariadenia Komisie (ES) č. 883/2001 z 24. apríla 2001, ktoré stanovuje podrobné pravidlá na vykonávanie nariadenia Rady (ES) č. 1493/1999 o obchodovaní s tretími krajinami s výrobkami v sektore vína [5], naposledy zmenené a doplnené nariadením (ES) č. 715/2003 [6] a článok 1 nariadenia Komisie (ES) č. 2805/95 z 5. decembra 1995, ktorým sa stanovujú vývozné náhrady v sektore vína a zrušuje nariadenie (EHS) č. 2137/93 [7], naposledy zmenené a doplnené nariadením (ES) č. 715/2003, by sa mal zmeniť a doplniť.
(3) Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Už vydané vývozné licencie, obsahujúce predbežné stanovenie náhrady, platia pre krajiny určenia Českú republiku a Slovenskú republiku len do 31. mája 2003. Zábezpeka uvedená v článku 4 ods. 2 nariadenia (ES) č. 883/2001 sa uvoľňuje v pomere k použitým množstvám.
Článok 2
Príloha IV k nariadeniu (ES) č. 883/2001, ktorá sa týka zoznamu krajín podľa zón krajín určenia, ako je uvedené v článku 9 ods. 6 sa týmto nahrádza prílohou I k tomuto nariadeniu.
Článok 3
Príloha k nariadeniu (ES) č. 2805/95, ktorá sa týka definície inej krajiny určenia, sa týmto nahrádza prílohou II k tomuto nariadeniu.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Bude sa uplatňovať od 1. júna 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 1. júla 2003